सूरए नाज़ेआत की 15 से 26 तक की आयतों में इतिहास के बहुत बड़े पापी अर्थात फ़िरऔन और उसके दर्दनाक अंजाम का उल्लेख किया गया है। ताकि अरब के नास्तिकों को भी पता चल जाए कि उनसे अधिक शक्तिशाली फ़िरऔन भी ईश्वरीय प्रकोप के सामने नहीं टिक सका और साथ ही मोमिनों को भी पता चल जाए कि शत्रु के विदित वर्चस्व से नहीं घबराना चाहिए क्योंकि इस वर्चस्व को मिटा देना ईश्वर के लिए बहुत आसान है। सत्ता लोभ और अपना वर्चस्व बढाने की चाह फ़िरऔन को इस हद तक ले गई कि उसने ख़ुद को भगवान कहना शुरू कर दिया। लेकिन ईश्वर ने इस नास्तिक को दुनिया में भी और परलोक में भी भयानक प्रकोप में डाल दिया। क़ुरआन ने कहा है कि उसने यह कहानी उन लोगों को पाठ देने के लिए बयान की है जो ईश्वर का भय रखते हैं।